רותם קינן

קורות חייו

רותם קינן נולד וגדל בפתח תקווה. אמו רחל היא מורה בתיכון, אביו יהודה, עובד בתחום ההנדסה והתקשורת ולו אח אחד, איתי הקטן ממנו בשנתיים. למד בבית ספר היסודי עין גנים ובחטיבת הביניים פיינשטין. למד שנה בתיכון ברנר פתח תקווה ואז עבר לתיכון הדרים בהוד השרון, שם סיים בגרות בספרות ובתיאטרון. מגיל שמונה הלך לחוגי דרמה ושיחק בהצגות נוער בניהולו של אדי מוכתר. בתקופת התיכון היה בצעירי הבימה, שם למד עם ליאורה ברנשטיין וליאור שלג. בתיכון היה גם בצעירי הקאמרי, קבוצת צעירים שהקימו הבמאי עמית גזית והמחזאי יגאל אבן אור, במסגרתו שיחק בהצגה "ילדי הנרות" שאבן אור כתב וגזית ביים.
בצבא הוצב רוב השירות בבסיס גדנ"ע בשדה בוקר, אליו הגיעו צעירים יהודים מהתפוצות כדי להתנסות בחווייה צבאית. הוא התחיל כמפקד כיתה וסיים כבמפקד פלוגת מרווה, בדרגת סגן, במסגרת חיל החינוך.
קינן למד במסלול התלת-שנתי בסטודיו למשחק ניסן נתיב תל אביב, אותו סיים ב-2005. ב-2003 זכה במלגת קרן שרת אמריקה ישראל. בסטודיו פגש את חבריו לאנסמבל ציפורלה והקים את האנסמבל ביחד עם תשעה מחבריו לכיתה, בתום השנה השלישית ללימודיהם. איתם המשיך לשחק, ללמד ולהופיע במשך שבע שנים, עד לשנת 2012, אז עזב את ציפורלה. האנסמבל זכה בפרס קיפוד הזהב 2007 בקטגוריה "עבודה קבוצתית". זכה בתמיכת מפעל הפיס 2007. "דרך חגב" זכתה בפרס הצגת השנה "קיפוד הזהב", 2011 וכן בפרסי המלחין, עיצוב התאורה ועיצוב התלבושות.
הוא כתב וביים ביחד עם דני אשור את המחזה הקצר "צפירה", במסגרת פסטיבל תיאטרון קצר בצוותא 2003. המחזה מתרחש ביום הזיכרון, בו חבורה של חיילים מתים מארגנים לעצמם טקס במקביל לטקס החי שנערך על ידי גנרל. זהו מחזה סאטירי עם הומור שחור. ההצגה רצה שנה וחצי בצוותא ובתמונע והייתה מועמדת להצגת השנה בפרס קיפוד הזהב.
הוא כתב את המחזה "הבלש העברי חוזר", שעלה בסטודיו למשחק ניסן נתיב ירושלים בבימויו של שלום שמואלוב, ב-2006. המחזה מספר על דוד תדהר, הבלש העברי הראשון ומתרחש בתל אביב של שנות ה-20 של המאה ה-20 ומככבים בו גם מאיר וצינה דיזנגוף.
הוא עיבד וביים את המחזה "אגממנון" מאת איסכילוס, בתיאטרון הסימטה, החל מ-2007.
הוא ביים את המחזה הפרודי "גוש לך", פרי עטם של רוני הדר ואורי אוריין. ההצגה עלתה בפסטיבל תיאטרון קצר בצוותא 2010, בה משחקים הדר, אוריין ויובל סטוניס, מלווה בנגינת שני נגנים, וממשיכה לרוץ עד היום (אוקטובר 2012).
בטלוויזיה שיחק בתפקיד מורדי כהן, יועץ התקשורת של ראש הממשלה בסדרה "ילדי ראש הממשלה", ששודרה ב-HOT ב-2011/2. כמו כן שיחק בתפקידי אורח בסדרות "מסודרים", "המובילים" ו"חי, צומח, דומם".
ב-2011 קינן שיחק בקופרודוקציה של תיאטראות הבימה ושאוביהנה מברלין, בהצגה "היום שלפני האחרון", פרי עטה ובבימויה של יעל רונן. הצגה שעוסקת מזוויות שונות בסוף העולם, שיתוף פעולה בין שחקנים יהודים, ערבים וגרמנים. ההצגה הופיעה בישראל, צרפת, גרמניה ופורטוגל. כמו כן שיחק בהצגות "חברון", "המלך ליר" ו"הגדר" בתיאטרון הקאמרי.
קינן שיחק בתפקיד הראשי בסרטו של ערן קולירין "ההתחלפות" (2012). הוא גילם את דמותו של עודד, דוקטורנט לפיזיקה שמתחיל להתבונן על חייו. הסרט היה מועמד לפרס בתחרות הרשמית בפסטיבל ונציה 2011 וקינן זכה בפרס השחקן בפסטיבל חיפה 2011. הוא שיחק בתפקיד משני בסרטו של עמיר מנור "חיותה וברל" (2012).
הוא הצטלם לסרט "מי מפחד מהזאב הרע", בבימויים של אהרון קשלס ונבות פפושדו הסרט הוקרן בפסטיבל טרייבקה, ניו יורק, באפריל 2013 וזכה לשבחים.
הוא כתב תסריטים ודיאלוגים לסדרות ותוכניות הטלוויזיה "שחק אותה סשו", "תיכון השיר שלנו", "דני הוליווד", "לא לפני הילדים" ו"קצרים".
קינן תרגם את המחזה האמריקני של ג'ון קריאני Almost, Maine בשם "קריית כמעט".
קינן משמש כמורה למשחק וליצירה אישית בבית הספר "אימפרו" ברמת גן. היה מורה ליסודות המשחק בבית הספר לאומנויות מנשר (2011-2009).
בשנת 2013–2014 התחיל ללמד באקדמיה לתיאטרון ומחזות זמר, בניהולו של עידן ליפר, במרכז רוזין, תל אביב.
החל משנת 2014 משמש כמנהל אמנותי של פסטיבל תיאטרון קצר בצוותא.
בספטמבר 2016 גילם את אהרון בן ארי, אביה של נופר (גאיה שליטא-כץ) בסדרה הקומית "מטומטמת" ב-HOT3, בכיכובה של בת חן סבג, שגם יצרה וכתבה את הסדרה.
בשנת 2017 גילם את דמותו של "הרב שפיצר" בדרמת החרדים השבאבניקים (סדרת טלוויזיה) של HOT.
בשנת 2018 השתתף קינן בפרסומת ל"הרשות להגנת הצרכן".
רותם קינן נשוי לשחקנית והתסריטאית נועה לזר קינן מאז 2009 והם הורים לנעמי ולמיכאל.